ΓΡΑΠΤΗ ΕΡΩΤΗΣΗ E-1856/96 υποβολή: Florus Wijsenbeek (ELDR) προς την Επιτροπή (5 Ιουλίου 1996)

Θέμα: Απαγόρευση κυκλοφορίας τα Σαββατοκύριακα στην Ουγγαρία

Γνωρίζει η Επιτροπή ότι από 1ης Ιουνίου 1996 στην Ουγγαρία έχει επιβληθεί απαγόρευση στην κυκλοφορία φορτηγών αυτοκινήτων κατά τα Σαββατοκύριακα με στόχο όπως αναφέρουν οι Ούγγροι, τον περιορισμό της επιβάρυνσης του περιβάλλοντος, και ότι οι τελωνειακοί υπάλληλοι, πολύ πριν από το Σαββατοκύριακο και συγκεκριμένα την Πέμπτη 6 Ιουνίου 1996, αρνήθηκαν και από τις δύο πλευρές των συνόρων να επιτρέψουν την διέλευση φορτηγών αυτοκινήτων;

Αντιλαμβάνεται η Επιτροπή ότι, κατόπιν αυτού προκλήθηκε συμφόρηση της κυκλοφορίας με εκατοντάδες φορτηγά αυτοκίνητα στις συνοριακές διαβάσεις μεταξύ Ρουμανίας και Ουγγαρίας, και ότι λόγω αυτού πολλοί οδηγοί φορτηγών αυτοκινήτων, μεταξύ των οποίων περίπου εκατό ολλανδοί, υποχρεώθηκαν να αναμένουν επί ώρες, υπό απαράδεκτες συνθήκες, συγκεκριμένα δε σε θερμοκρασία περίπου 40° Κελσίου, και ελλειπείς εγκαταστάσεις υγιεινής και εστιατορίου.

Δεν συμφωνεί η Επιτροπή με την άποψη ότι η ρύπανση της ατμόσφαιρας αυξάνεται ακριβώς λόγω της συμφόρησης της κυκλοφορίας και ότι η δυνατότητα κυκλοφορίας φορτηγών αυτοκινήτων καθ' όλη την εβδομάδα προωθεί την αποσυμφόρηση της κυκλοφορίας και, συνεπώς, επιβαρύνει σε μικρότερο βαθμό το περιβάλλον;

Μπορεί ν' αναφέρει η Επιτροπή, εάν ενόψει της διεύρυνσης της Ευρωπαϊκής Ενώσεως με χώρες της ανατολικής Ευρώπης όπου δημιουργούνται μεγάλες καθυστερήσεις λόγω της ελλειπούς καταρτίσεως και εξοπλισμού των τελωνειακών υπαλλήλων, θα μεριμνήσει ώστε προτού ενταχθούν τα νέα κράτη μέλη, να παράσχουν διαβεβαιώσεις για το, στα πλαίσια του δυνατού, άνοιγμα των συνόρων ώστε να μην επαναληφθούν στο μέλλον τόσο επιβαρυντικά, για τους ανθρώπους και το περιβάλλον, προβλήματα;

Απάντηση του κ. Van den Broek εξ ονόματος της Επιτροπής (17 Σεπτεμβρίου 1996)

Η Επιτροπή γνωρίζει τις δυσκολίες που προκύπτουν από την απόφαση της ουγγρικής κυβερνήσεως να απαγορεύσει την κυκλοφορία φορτηγών στο έδαφός της κατά τα Σαββατοκύριακα. Η Επιτροπή θα ζητήσει εξηγήσεις επί του θέματος από την ουγγρική κυβέρνηση, το ταχύτερο δυνατό, στο πλαίσιο των μηχανισμών που προβλέπονται στην ευρωπαϊκή συμφωνία, με στόχο να της κοινοποιηθούν λεπτομερή στοιχεία στα οποία βασίζει η Ουγγαρία την απόφασή της και ενδεχομένως, να εξετάσει εναλλακτικές λύσεις.

Η Επιτροπή νομίζει ότι η μεγάλη συμφόρηση που προκαλείται στα σύνορα πρέπει να αποφευχθεί, δεδομένων των αρνητικών επιπτώσεων που έχει, από κάθε άποψη. Επίσης, πιστεύει ότι τα εν λόγω προβλήματα δύνανται να επιλυθούν με την εφαρμογή ενός πακέτου συντονισμένων μέτρων.

Η Επιτροπή έχει υπόψη της τα προβλήματα σε πολλά σημεία διέλευσης των συνόρων στην Κεντρική και Ανατολική Ευρώπη και για το λόγο αυτό έχει αναλάβει δράσεις, στο πλαίσιο του προγράμματος Phare, για τη βελτίωση της κατάστασης. Ένα από τα αναμενόμενα θετικά αποτελέσματα θα είναι και η μεγαλύτερη ρευστότητα της κυκλοφορίας.

Στην Ουγγαρία, χρηματοδοτούνται προς το παρόν έργα για την αποκατάσταση ορισμένων διελεύσεων συνόρων. Τα έργα αυτά αφορούν επίσης και σημεία διέλευσης μεταξύ της Ουγγαρίας και της Ρουμανίας, ιδίως στις περιοχές Artand και Gyula. Η υλοποίηση των διαφόρων έργων έχει στόχο τη βελτίωση της υποδομής (διεύρυνση, νέες ζώνες παρακαρίσματος, τελωνειακές εγκαταστάσεις), τον εκσυγχρονισμό του εξοπλισμού τελωνειακού ελέγχου και ελέγχου της κυκλοφορίας καθώς και την παροχή τεχνικής βοήθειας και κατάρτισης για την προσέγγιση του ουγγρικού τελωνειακού συστήματος με το κοινοτικό σύστημα.